Cabaret: Paun cun pera

Paun cun paira è ina spezialitad grischuna. «Paun cun pera» è dentant era il num d’in duo sursilvan che fa cabaret.

Il cabaret è ina furma da teater pauc derasada en terra rumantscha. Persunas singulas ubain gruppas che fan regularmain cabaret na datti betg. Jau en mintga cass enconusch sulettamain il duo Eligi Derungs e Linus Livers, u meglier ditg il cabaret «Paun cun pera».

Eligi & Linus
Eligi e Linus sa conuschan gia dapi onns. Omadus èn medem vegls (37), omadus han emprendì la medema professiun (pasterner) ed omadus han gì in siemi: numnadamain quel da far cabaret. Avant 3 onns, suenter ch'ils dus collegas èn suenter lung temp puspè ina giada casualmain s'entupads tar in café, è l'idea dal cabaret naschida quasi d'in mument a l'auter.
Quai che mancava anc, era il num. Quel han ils dus pasterners dentant chattà magari svelt. Uschè multifaras sco las ingredienzas dal paun cun paira sa manifestescha era lur program. Il cabaret «Paun cun pera» era naschì.

ABCD
Insatge che fascinescha tut spezialmain il postenent da Camuns è la spertadad. Pli baud entupavan ins el savens a cursas da motors e d'automobil. Gea, in temp era el schizunt sez activ sin sia Yamaha RD LC 250/350. Oz persequitescha el en emprima lingia il circus da la furmla 1. Ses favurit per la stagiun 97: Michael Schumacher.
In segund hobi da Linus Livers è la gruppa da ABCD. Il num da la gruppa sa cumpona da las emprimas letras dals nums da sias commembras. I sa tracta da quatter giuvnas lumnezianas che fan ina sort da cabaret show. Linus è per uschè da dir il motor, il reschissur da la gruppa. A propos cabaret: Linus Livers è creschì si a Trun. En il lieu origin da Zarli Carigiet, il commember dal famus cabaret Cornichon. Sco mattatsch ha el enconuschì l’actur e forsa che ses siemi da sez ina giada star sin tribuna è naschì en in da quels muments nua ch’el ha astgà purtar las cumpras dal Zarli sin il culm da ses idol.

GTL
En la sumbriva dal Rigi Grischun - dal Piz Mundaun - sa chatta ina pitschna tegia da culm. Il refugi d'Eligi Derungs. La sa retira e sa revegn el dal stress da sia professiun sco vendider en ina fatschenta d' electro. Ed en quella tegia naschan era savens las ideas per ils projects da cabaret e teater ch’Eligi realisescha ensemen cun ses partenari Linus Livers u cun la GTL, la Gruppa da teater Luven. Ed era là en la GTL, na datti nagut ch'Eligi n'ha anc betg fatg: giugader, responsabel per il maletg da tribuna, president da l'uniun, reschissur e novissimamain era autur. L'ultim toc cun il titel «In insla mo per damas» è in’ovra ord la plima dal multitalent Eligi Derungs.

Project 97
Il mument èn ils dus cabarettists gist vidlonder da preparar in nov program. Il titel da quel: «Feramenta buglienta». IL termin per la premiera è l’avust proxim e silsuenter é previsa ina turnea en plirs lieus, principalmain en Surselva. «Feramenta buglienta» è in program che porscha insatge per tuts. En emprima lingia vulan ils dus cumediants divertir. Pir en segunda lingia stat il messadi da vulair crititgar. Tradir vulain nus mo tant: «Briligi e Minus» dus tipics chasarins sa brischan adina puspè la detta. Saja quai cun far ora cun il fier, ubain cun chatschar il nas en las fatschentas dals auters. E la morala da l'istorgia? Avant che trair il vischin tras la merda, l'emprim scuar avant l'atgna porta.